|  |  |
| --- | --- |
| Autor | ANCOM |
| Persoană de contact | Octavian Nicolae LUPU |
| Adresa e-mail contact | octavian.lupu@ancom.org.ro |
| Cod document | 2017/10/01/RO |
| Data publicării inițiale | 21.09.2017 |
| Data ultimei modificări | - |
| Data încheierii procesului de consultare publică | 21.11.2017 |
| Statut | Proiect |
| Acțiune așteptată | Răspuns |

**Consultare publică privind radioamatorismul**

**pentru situații de urgență**

**Septembrie 2017**

# Scopul consultării

Consultarea publică inițiată prin acest document are drept scop colectarea opiniilor tuturor părților interesate, incluzând comunitatea radioamatorilor și entitățile cu atribuții pentru situații de urgență, cu privire la explorarea și identificarea principiilor generale și metodelor specifice pentru crearea și consolidarea reglementărilor necesare și a procedurii de administrare a spectrului radio necesar pentru susținerea activităților de radioamatorism dedicate furnizării de comunicații în situații de urgență.

Opiniile exprimate cu ocazia acestei consultări vor servi la fundamentarea strategiei de reglementare a Autorității Naționale pentru Administrare și Reglementare în Comunicații (ANCOM) privind susținerea activităților de radioamatorism dedicate furnizării de comunicații în situații de urgență.

Având în vedere importanța măsurilor ce urmează a fi luate, ANCOM consideră utilă consultarea tuturor părților interesate, intenția Autorității fiind aceea de a asigura transparența și imparțialitatea în procesul decizional și predictibilitatea reglementărilor adoptate.

# Scurt istoric și situația actuală a radioamatorismului pentru situații de urgență

În urma Conferinței Mondiale pentru Radiocomunicații din anul 2003, WRC-03, articolul 25 al Regulamentului Radiocomunicațiilor al Uniunii Internaționale de Telecomunicații (UIT) a fost modificat prin introducerea paragrafului 25.9A, care menționează faptul că „*Statele sunt încurajate să ia măsurile necesare pentru a permite stațiilor de radioamator să fie pregătite și să răspundă nevoilor de comunicare în sprijinul ajutorului în caz de dezastre* ”.

Cu alte cuvinte, prin Conferința Mondială pentru Radiocomunicații s-a recunoscut posibilitatea statelor membre ale UIT de a dispune măsurile necesare pe plan național pentru ca în anumite situații de urgență să poată fi utilizată resursa de spectru radio, alocată în mod curent serviciului de amator, pentru satisfacerea nevoilor curente în vederea eliminării efectelor generate de o situație de urgență sau pentru coordonarea acțiunilor necesare într-o asemenea situație.

La nivel național, cadrul juridic aplicabil serviciului de amator se fundamentează pe art. 32 din Ordonanța de urgență a Guvernului nr. 111/2011 privind comunicațiile electronice, aprobată, cu modificări şi completări, prin Legea nr. 140/2012, cu modificările și completările ulterioare și pe Decizia Președintelui ANCOM nr. 245/2017 privind reglementarea serviciului de amator. Actul normativ adoptat de către autoritatea de reglementare din domeniul comunicațiilor electronice a stabilit, în cadrul pct. 21 din Capitolul IV – *„Norme de utilizare a staţiilor radio”* din anexă, posibilitatea participării ori contribuției radioamatorilor la restabilirea stării de normalitate în cazul producerii unei situații de urgență. Cu alte cuvinte, prin textul indicat se recunoaște posibilitatea ca radioamatorii să poată interveni activ în sprijinul autorităților competente, făcând uz de toate posibilitățile și competențele de care dispun.

La nivel internațional, autoritățile de reglementare au inițiat și permis dezvoltarea de rețele naționale de radioamatorism pentru situații de urgență, fiind numeroase exemple în acest sens: RAYNET (Marea Britanie), ARES și RACES (Statele Unite ale Americii), AREC (Noua Zeelandă), DARES (Olanda), AREN (Irlanda), ARENA (Austria), WICEN (Australia), ARES (Canada), REMER (Spania) și RAS (Rusia). Un bun model de reglementare a fost oferit de către FCC și FEMA din Statele Unite ale Americii.

Nu în ultimul rând, Uniunea Internațională a Radioamatorilor (IARU) a realizat, în cursul anului 2016, un ghid de comunicații pentru situații de urgență. Documentul oferă detalii practice privind organizarea rețelelor de radioamatori pentru situații de urgență. Trebuie menționat faptul că IARU are o secțiune dedicată pentru comunicații în situații de urgență, oferind informații privind frecvențele radio ce pot fi utilizare pentru semnalarea producerii lor și deopotrivă, pentru contactarea rețelelor naționale de preluare a acestor apeluri de intervenție și ajutor.

# Chestionar privind radioamatorismul pentru situații de urgență

|  |  |
| --- | --- |
| Denumire respondent (în cazul persoanelor juridice) |  |
| Persoană de contact |  |
| Adresă de e-mail contact |  |
| Domeniul de activitate |  |

1. *Modul de implicare al serviciului de amator în situații de urgență*

Cum considerați că ar trebui să fie implicat serviciul de amator pentru situații de urgență? Prin ce s-ar putea concretiza această implicare.

*Descrieți și argumentați opinia dumneavoastră.*

1. *Structura de organizare a serviciului de amator în situații de urgență*

Cum ați defini structura de organizare a serviciului de amator pentru a răspunde operativ în situațiile de urgență?

*Descrieți și argumentați opinia dumneavoastră oferind scheme și structuri de organizare.*

1. *Experiență națională privind serviciul de amator în situații de urgență*

Având în vedere experiența colaborării dintre organizații ale radioamatorilor din România și instituțiile publice abilitate pentru situații de urgență, vă rugăm să precizați ce anume s-a realizat și ce ar mai trebui completat? Consideraţi utilă afilierea din timp, prin grupuri/reţele permanente voluntare pe domenii de competenţă şi disponibilitate, la anumite instituţii cu atribuţii de coordonare/asigurare a comunicaţiilor în situaţii de urgenţă?

*Argumentați răspunsul dumneavoastră.*

1. *Experiență internațională privind serviciul de amator în situații de urgență*

Prezentați unul sau mai multe exemple de experiență internațională și modalitatea prin care ar putea fi implementate bunele practici. Având în vedere experiența organizării serviciului de amator din alte state, vă rugăm să ne indicați care model ar fi indicat să fie implementat în România?

*Dați unul sau mai multe exemple de experiență internațională și sugestii legate de modul de implementare.*

1. *Măsuri ce pot fi întreprinse de ANCOM*

Vă rugăm să ne precizați ce măsuri considerați că ar trebui implementate pentru crearea și consolidarea reglementărilor necesare de administrare a spectrului radio pentru susținerea activităților de radioamatorism dedicate furnizării comunicațiilor în situații de urgență.

*Argumentați răspunsul dumneavoastră.*

1. *Explorarea și identificarea principiilor generale de reglementare*

Vă rugăm să ne sintetizați ce principii generale vizați pentru definirea serviciului de amator pentru situații de urgență? Care ar fi elementele importante ale unei astfel de activități?

*Comentați fiecare principiu de strategie enunțat de către dumneavoastră.*

1. *Explorarea și identificarea metodelor specifice de aplicare a reglementării*

Vă rugăm să ne precizați ce mecanisme sunt cele mai potrivite în vederea motivării radioamatorilor să participe și să se implice în sprijinirea autorităților naționale în situații de urgență? Cum credeți că se va putea evalua eficiența reglementării și care vor fi factorii implicați?

*Comentați fiecare metodă enunțată de către dumneavoastră.*

1. *Definirea unor resurse dedicate de spectru radio*

Considerați că ar fi utilă dedicarea unor canale de radiocomunicații de radioamator, exclusiv intervenției radioamatorilor în situații de urgență? Dați exemple de astfel de canale, incluzând benzi de frecvențe, eventual incluzând date cum ar fi următoarele: frecvențe, lărgimi de bandă, simboluri de emisie și moduri de lucru. Consideraţi utilă o standardizare/compatibilizare a aparaturii folosite de radioamatori şi a modului de lucru în situații de urgență? Dați exemple de astfel de echipamente.

*Argumentați fiecare propunere făcută de către dumneavoastră.*

1. *Proceduri de lucru în situații de urgență*

Considerați că ar trebui definite proceduri şi convenƫii speciale de lucru pe canalele de radiocomunicații dedicate situațiilor de urgență? Ce instituţii consideraţi că ar putea să îşi asume responsabilitatea de autentificare, prelucrare, transmitere şi coordonare pentru informaţiile şi solicitările furnizate pe aceste canale? Cum s-ar asigura respectarea respectivelor convenţii şi instruirea pentru însușirea acestor proceduri de lucru?

*Argumentați propunerea dumneavoastră.*

1. *Extinderi viitoare ale consultării*

Ce alte subiecte considerați că ar trebui discutate ulterior pe tema serviciului de amator pentru situații de urgență? Ce alte întrebări credeți că ar decurge din aceste subiecte pentru a fi examinate într-o viitoare consultare publică?

*Argumentați propunerea dumneavoastră.*